Øystein Stray Spetalen mener Bård Vegar Solhjell tar feil med sin kritikk.

En artikkel i Finansavisen angående global oppvarming har skapt reaksjoner.

Artikkelen viser til en e-post, som Øystein Stray Spetalen sendte ut, der han kommenterer observasjoner fra NASA og Storbritannias meteorologiske institutt.

Rapporten fra Storbritannias meteorologiske institutt sier at det ikke har vært noe temperaturstigning på 16 år. NASA vedgår at dette har ført til at man tror at global oppvarming har stoppet opp.

Artikkelen siterer fra Øystein Stray Spetalens e-post, og reaksjonene har ikke latt vente på seg.

- Konkluderer ikke

Gunhild Stordalen er miljøforkjemper, og har på bakgrunn av artikkelen uttalt at Spetalen burde lese seg opp på temaet.

I tillegg tvitret miljøvernminister Bård Vegar Solhjell dette på fredag.



«Bomskudd fra Øystein Stray Spetalen om global oppvarming. Klimaskeptikere må møtes med harde fakta», skrev Solhjell.

HTML EMBED

Spetalen uttaler at mailen han sendte ut, ikke er en fasit.

- Når det gjelder klimareligionen er jeg kun agnostiker. Jeg har kun sendt ut en artikkel med referanse til observasjoner fra NASA og Storbritannias meteorologiske institutt, som viser at temperaturen på jorden har falt jevnt i 16 år, sier Spetalen til Nettavisen NA24.

- Jeg har ikke nok kunnskap om CO2 til å trekke noen konklusjon, legger han til.

Ut mot Solhjell

Spetalen mener imidlertid han har god nok bakgrunn til å lese fagartikler.

- Jeg er utdannet geolog og derfor har jeg gode forutsetning til å lese fagartikler rundt temaet. Jeg leser mange argumenter for at CO2 har stor påvirkning og mange for at det har lite, men jeg har ikke trukket noen konklusjon, sier Spetalen.

Milliardæren retter deretter et stikk mot det han kaller klimareligionsfanatikerne.

- I motsetning til CO2-fanatikerne blir jeg ikke rasende når jeg mottar vitenskapelige rapporter med ulike konklusjoner og statistikker innen klimaforskningen, sier Spetalen til Nettavisen NA24.

Han går også ut mot miljøvernminister Bård Vegar Solhjell.

- Jeg har i hvert fall vesentlig mer vitenskapelig bakgrunn til å sette meg inn i slike rapporter enn Solhjell, som bare er skråsikker, sier Spetalen.

- Jeg er kun sikker på to ting. Det er skatt og død. Alt annet er det stor usikkerhet rundt, legger han til.

- Kan koste dyrt

Spetalen advarer mot nettopp det å være sikker på noe når det gjelder klima.

- Med min naturvitenskapelige bakgrunn vet jeg at det kan koste deg dyrt å være skråsikker på det ene eller det andre innen vitenskapen. Den store faren for miljøvernforkjemperne er at de blir tilsidesatt av klimareligionsfanatikerne, sier Spetalen.

Han mener Norge har tapt mye penger på skråsikkerhet og manglende kunnskap.

- For første gang har miljøvern blitt big business. Det er megapenger innen CO2, sier Spetalen.

- Og vi har vært vitne til mange feilinvesteringer og katastrofeprosjekter innen fornybar energi. Norge har kastet bort 20 milliarder kroner på Mongstad uten å ha teknologisk bakgrunn. For å løse et problem må du ha kunnskap, ikke ferdige konklusjoner.

Spetalen mener at «klimafanatikerne» må få et bredere syn.

- Når man får inn en pasient må man stille rett diagnose. Det har klimafanatikerne gjort feil. De har svart «CO2» uansett. Enhver som stiller spørsmål rundt klimadiagnosen, skal bli latterliggjort. Jeg stiller bare spørsmål, uttaler milliardæren.